- Labidakas
- <
- 1
- >

Labidakas
Ola Lowa En Serramoni
Wal langa dijan stori God bin dalim Mosis blanga raidimdan ola lowa blanga ola Isreil pipul. Dumaji God im jidan holiwan, imbin dalim olabat hau blanga jidan raitwei langa im thru ol dislot lowa blanga im. En dislot lowa na blanga difrindifrin serramoni en sekrifais en ofring. Sambala lowa dalim hau olabat garra weship God raitwei en hau olabat garra jidan mijamet gudwei. God bin dalim ola Isreil pipul dei garra jidan raitwei langa im, dumaji dei jidan speshalwan pipul blanga im.
1
Detlot sekrifais blanga meigim YAWEI gudbinji
1-2 Wal YAWEI det trubala God bin tok langa Mosis brom det Seikridwan Tent blanga im en bin gibit im ol dislot lowa na blanga detlot Isreil pipul blanga dum en bulurrum wen dei gibitbat detlot sekrifais ofring. Imbin tok, “Wal wen enibodi gibit enimul blanga sekrifais ofring, maitbi im garra gibit wanbala buligi, o wanbala ship, o wanbala nenigout langa mi.
3 “Wal if im gibit wanbala buligi blanga barnapwan ofring, im garra lafta bringimap det boiwan buligi nomo garram enijing rong langa im en im garra deigim en pudum langa det dowawei langa det Seikridwan Tent blanga main. If im dum lagijat, mi na YAWEI garra gudbinji langa im. 4 Im garra pudum im bingga ontop langa det buligi hed, en det buligi garra redi blanga sekrifais blanga deigidawei det nogudbalawei blanga im. 5 En im garra kilim det buligi deya, en detlot serramonimen brom Eran femili garra gibit det blad langa mi na YAWEI, en dei garra tjakam det blad langa fobala said langa det teibul blanga ofring blanga main weya im jidan lida langa det Seikridwan Tent.
6 “Brom deya im garra deigimof det enimul skin en kadimap det enimul. 7 En detlot serramonimen garra pudum faiyawud ontop langa det teibul blanga ofring en barnim. 8 En dei garra pudum langa det faiya hafenhaf det enimul, en det fet en hedpat du. 9 En im garra washim det binjipat insaidwei en det dubala biyainwan leig, en det serramonimen hu lukaftumbat det serramoni garra barnimap holbit langa det teibul blanga ofring. En det smel blanga det ofring garra meigim mi brabli gudbinji.
10 “En if im gibit ship o gout blanga ofring, im garra gibit boiwan, nomo garram enijing rong langa im. 11 Im garra kilim langa det nowathsaid brom det teibul blanga ofring, en det serramonimen garra tjakam det blad langa det fobala said langa det teibul blanga ofring. 12 En afta tharran im garra kadimap det enimul, en det serramonimen garra pudum langa det faiya, hafenhaf det enimul, en det fet en hedpat du. 13 En im garra washim det binjipat insaidwei en dubala biyainwan leig du en det serramonimen garra gibit det ofring langa mi na YAWEI en barnim holbit langa det teibul blanga ofring. Det smel blanga det ofring garra meigim mi brabli gudbinji.
14 “En if im gibit bard blanga ofring, im garra gibit dab o pijin. 15 Det serramonimen garra pudum langa det teibul blanga ofring, en breigim det bard nek, en barnim im hed langa det teibul. En im blad garra randan atsaidwei langa det teibul blanga ofring. 16 En im garra deigim det daga beig brom insaid langa det bard en tjakidawei deya sanraiswei wansaid langa det teibul blanga ofring weya detlot eshis oldei jidan. 17 Im garra holdim det dubala wing holbit, en breigim det bodi pat blanga im, bat im kaan breigim im holbit, en brom deya im garra barnim holbit langa det teibul blanga ofring. En det smel blanga det ofring garra meigim mi brabli gudbinji.”

- Labidakas
- <
- 1
- >

© 1990, 2005, 2006, 2015, 2018 Wycliffe Bible Translators, Inc.